
Helikoptersag 5. august 2010 

Af Ole Hermingsen 

En ufo-interesseret, Lars Hansen, fra Nr. Snede henvender sig 4. oktober 2011 til Flyvertaktisk Kommando i Karup med 
en forespørgsel om en ufo-observation fra 5. august 2010: 

Jeg faldt tilfældigt over denne observation, som skete sidste år i Viborg. Kontaktede først HOK (Hæren Operative 
Kommando), som sendte mig videre til jer (FTK). 

8800 Viborg - 5. august 2010 

En sort sort oval til tallerkenTormet genstand kom næsten utydeligt over den gamle gård lige ved siden af 
Tapdrupskole ved Viborg. Der kom en slags brummen fra den. Virkede som om den roterede om sin egen akse, men 
selv om jeg kun var ca. 100 m fra den, var den utydelig. Kunne kun se, at den fyldte lige så meget som gården i ca. 
omfang. Jeg kunne tydeligt se en helikopter fra Karup militær lufthavn et stykke over mig, som også fulgte efter den, 
da den efter kort tid, ca. 5 min forsvandt næsten uden en lyd ud i morket. Den lige „som gled af taget”, og den 
brummen, der kom fra den, forsvandt, og væk var den. En fantastisk oplevelse jeg aldrig glemmer. 

http://www.sufoi.dk/obs/obs-2011/brtll-k2.php#050810-8800 

Hvad har I registreret af aktiviteter den dag, og hvilken helikopter har været i nærheden, samt evt. hvilke piloter har 
været på vagt. Noget må have observeret dette fænomen 

Mvh 

Lars Hansen 

Den oprindelige observatør er en 36-årig mand, der fra Tapdrup øst for Viborg indrapporterede sin iagttagelse til 
www.ufo.dk. 

I den oprindelige rapport tilføjer observatøren, at iagttagelsen er gjort kl. 21.30 i 5 min. og angiver kompasretning for 
tilsynekomst som nord og forsvinden som syd. Højde over horisonten ved forsvinden angives således: 6m grader. 

Som tidligere nævnt bliver observationen først modtaget af SUFOI 27. april 2011, hvorfor SUFOI ikke foretager sig 
yderligere udover automatisk at lægge indberetningen ud på Observationsoversigten på www.ufo.dk til orientering for 
offentligheden. 

Og det er med baggrund i denne offentliggørelse, at henvendelsen fra Lars Hansen sker til FTK 6 mdr. senere. 

FTK spørger SUFOI 

Med et ønske om at kunne svare mest fyldestgørende henvender FTK sig først til SUFOI for at høre, om vi i arkiverne 
skulle have yderligere oplysninger i sagen, hvilket ikke er tilfældet - udover den originale rapports data. 
Samtidig gør SUFOI opmærksom på, at Helikopter Wing Karup, HW-Karup, måske kunne have notater/registreringer 
liggende, som kan være med til at opklare sagen. 

Alle helikoptertyper er hjemmehørende på HW-Karup. http://forsvaret.dk/hwkar/Paqes/default.aspx 

Seniorsergent Søren M. Jensen, FTK OPSCENT, bekræfter at FTK ikke gemmer radardata længere end 30 dage tilbage, 

så man ikke kan komme længere den vej. 

Dog gemmer Flyvevåbnet logblade og indtaster flytid i div. systemer, hvorfor Søren M. Jensen henvender sig til HW- 
Karup for, at man her kan undersøge diverse logblade og administrative systemer for flyvninger i det pågældende 
område i det pågældende tidsrum. 

Oplysningerne viser, at HW-Karup ikke har haft noget flyvende i området på det nævnte tidsrum. 

Søren M. Jensen henviser den efterfølgende mail til, at det umiddelbart lyder som en interessant melding og 
observation, men at sagen efter det negative resultat dog må anses for afsluttet fra Flyvevåbnets side. Muligvis kan 
NAVIAIR i Kastrup hjælpe, hvis de gemmer deres materialer i længere periode, tilføjer han i sin mail til SUFOI og 
videregiver samme informationer i sit svar til Lars Hansen fra Nr. Snede og konkluderer, at den evt. helikopter som er 
observeret i omtalte hændelse altså ikke har været en af Flyvevåbnets helikoptere. 

05-08-2010 - kl. 09:21 

Eftersøgning og redning 

16:39. En helikopter indsættes efter at en sejlbåd med to personer ombord er kæntret nord for Reersc. Da 
helikopter kommer frem er de nødstedte bjærget i land af det lokale beredskab. 

21:14. En redningshelikopter indsættes efter at en person har set flere faldskærme dale til havets overflade 
ved Skallerup. Meldingen lød på, at der var personer under faldskærmene. Redningshelikopteren overfløj 
området uden at se spor af skærmene. Den fælles redningscentral blev efterfølgende kontaktet af personer på 
stranden, som forklarede at de havde se rispapirlamper i området. Missionen blev derefter afblæst 

Ambulanceflyvninger 

13.04. En patient overføres med ambulancehelikopter fra Rønne bl Bispebjerg. 

Ammunitionsrydning 

18:30. Ammumtionsrydderne kører til Lodbjerg Fyr, hvor der er fundet en granat. Rydderne konstaterer, at der 
er tale om en granat fra anden verdenskrig, der er detoneret. 

20:56. Ammumtionsrydderne kører til Henne, hvor der er meldt om fund af noget der ligner en granat. Der er 
imidlertid blot tale om en metalbeholder. 


Som det ses af Døgnrapporten for 5. august 2010 for eftersøgning og redning, har helikoptere 
været involveret i andre aktioner den pågældende dag. 


SUFOI's henvendelse til Naviair 

Naviair, Navigation Via Air, er en statslig virksomhed under Transportministeriet, der udbyder lufttrafiktjeneste. Dette 
omfatter områdekontroltjeneste for det danske luftrum, samt indflyvnings- og tårnkontroltjeneste i de civile lufthavne i 
Kastrup, Roskilde, Aalborg, Tirstrup ved Århus, Billund, Esbjerg og Rønne. Endvidere leverer Naviair 
flyveinformationstjeneste i det nedre grønlandske luftrum samt på Færøerne. Naviair ejer og vedligeholder en række 
flyvetekniske anlæg, og leverer desuden flyveinformationstjeneste for VFR- og helikopterflyvninger. 
http://www.naviair.dk/ 

Efter SUFOI's henvendelse svarer Naviair's Michael Thomsen: 

Naviair er - til enhver tid - i besiddelse af rekorderet radaroplysninger (data) for de seneste 30 kalenderdage. Når der 
er forløbet 30 dage slettes de rekorderede radardata imidlertid automatisk fra vores radarsystem. Naviair er derfor ikke 
i besiddelse af radaroplysninger fra den 5. august 2010, hvor der jf. SUFOI's e-mail blev gjort en observation af en 
uidentificeret genstand vest for Viborg. 

Der er efterhånden ikke andre muligheder for at komme en forklaring nærmere, og rapportens forløb viser med al 
ønskelig tydelighed, at arbejdet med at efterforske evt. interessante eller ekstraordinære ufo-oplevelser af flere 
forskellige årsager altid bør iværksættes hurtigst muligt. 


Hvem tror på konspirationsteorier? 

Af Kim Møller Hansen 

Tre ud af fire mennesker mener, at der er hold i rygterne om en sammensværgelse bag snigmordet 
på John F. Kennedy i 1963. Og én ud af tre tror på konspirationsteorierne om, at det ikke var al- 
Qaida, der stod bag angrebet på World Trade Center i 2001. 

Den 9. maj 2012 bragte Videnskab.dk med forskning.no som kilde en artikel om, hvad forskerne ved om de 
mennesker, der tror på konspirationsteorier. Professor Chris French fra Goldsmiths University of London og kollegaen 
Robert Brotherton citeres for følgende udtalelse: „Der findes forbavsende lidt psykologisk forskning på dette område." 
Selv om forskerne fortsat ved for lidt til at udtale sig skråsikkert, så begynder der dog at tegne sig et billede af 
konspirationstilhængerne: „Det har nok været almindeligt at tænke, at konspirationstænkerne er en håndfuld 
mennesker i udkanten af samfundet, og at fænomenet er harmløst. Men nu ved vi, at et betydeligt antal mennesker 
tror på teorierne." 

Videnskab.dk's artikel citerer flere forskere, og i punktform kan man udlede følgende interessante udsagn og fakta om 
konspirationsteorierne og deres tilhængere: 

• I dag bliver mange store og alvorlige hændelser hurtigt omgærdet af konspirationsteorier, selv før fakta i sagen er kendt. 

• Teorierne er blevet flere og er mere varierede end før. 

• Konspirationsteorier og internettet er som skabt til hinanden. I dag kan hvem som helst nå hvem som helst i hele verden. 
Folk kan både komme i kontakt med nye ideer og søge bekræftelse for opfattelser, de allerede har. Har man først fået en 
bestemt mening om, hvordan sagerne hænger sammen, kan overbevisningen være forbløffende standhaftig. 

• Opfattelserne bygger ikke på en omfattende gennemgang af fakta i sagerne. 

• Tro er hovedingrediensen for konspirationsteoretikere. 

• Det er næsten er umuligt at afkræfte en konspirationsteori, da den sjældent er baseret på positive beviser, fx verificerbare 
observationer. 

• Tilhængerne fokuserer ofte på tilsyneladende svagheder ved den viden, der er om den pågældende sag. 

• Konspirationsteorien svækkes ikke nødvendigvis af, at der findes få direkte beviser. Manglen på åbenbare spor kan 
tværtimod tolkes som indikationer på, at der må være en meget mægtig organisation bag gerningen. 

• Konspirationstænkerne ændrer gerne argumenterne for, hvorfor dette er en sammensværgelse, men beholder den samme 
konklusion. På den måde bliver teorierne nærmest immune - de kan ikke modbevises. 

• Et af de mest klare træk ved konspirationsteoretikerne er faktisk troen på sammensværgelser i sig selv. 

















• Mennesker, som er tilhængere af én konspirationsteori, har en større tendens til også at tro på andre teorier, selv om der 
ikke er nogen logisk eller tematisk sammenhæng mellem dem. 

• Generel mangel på tillid kan være et vigtigt fællestræk for folk, der tror på konspirationer. 

• Konspirationsteoretikere har oftere en pessimistisk opfattelse om, at verden generelt er uretfærdig, og at alt bliver værre. 

• Jo mindre følelse af kontrol over eget liv, jo større er sandsynligheden for at tro på konspirationer. 

• Forskning antyder, at mennesker, som selv kunne tænkes at konspirere, har større tro på, at der findes store 
sammensværgelser. 

Det kan varmt anbefales at læse hele artiklen på Videnskab.dk og ikke mindst Videnskab.dk's store tema om 
konspirationsteorier . 

Sagt & skrevet om konspirationsteorier 

„... Konspirationsteoretikerne nærer to selvmodsigende overbevisninger på samme tid: a) at den amerikanske 
regering er så inkompetent, at den kan overse de forklaringer, som teoretikerne graver frem, og b) at den 
amerikanske regering kan holde på en stor, saftig hemmelighed 
(Richard A. Clarke: Mod alle fjender - En insiderberetning fra Amerikas krig mod terror, Gyldendal 2004) 

„... Følgende tre principper danner grundlag for enhver konspirationsteori: 

1. Intet sker tilfældigt. 

2. Intet er, som det ser ud til at være. 

3. Alting hænger sammen. 

... Konspirationsteorier forsøger at afgrænse og forklare det onde... " 

(Michael Barkun: A Culture of Conspiracy: Apocalyptic Visions in Contemporary America, University of California Press 2003) 
Artikler om konspirationsteorier på ufo.dk: 

www.sufoi.dk/arkiv/konspiration.php 

Anmeldelser af bøger med konspirationstemaer: 

• Konspiration? 

• Sandheden - mon dog? 

• Meget langt ude... 

• Hvorfor misforstår vi verden? 

Bøger om konspirationsteorier i butikken på ufo.dk: 

• 40 nye rapporter om samrnønsværgelser 

• Endnu flere konspirationsteorier - Udsolgt! 


Få overblik over en skør, skør verden 

Af Kim Møller Hansen 

To nye udgivelser giver på hver deres måde et glimrende overblik over en paranoid 
konspirationsverden, som knopskyder i en uendelighed og dagligt får ny næring af internettets 
anarki. 

Det velskrivende og erfarne Steiger-forfatterpars seneste bog, Conspiracies and Secret Societies - The Complete 
Dossier, er en gedigen mursten, som på 578 sider beskriver 240 personer, organisationer og begivenheder, hvor 
konspiratoriske kredse sætter spørgsmålstegn ved den officielle version. Det drejer sig om historiske gåder (fx Pagtens 
Ark), klassificeret viden om USA's præsidenter (heriblandt Barack H. Obama), magtfulde og hemmelige selskaber og 
grupperinger (fx Tempelridderne), regeringssammensværgelser (fx Ares 51), frygtelige hemmeligheder (fx BP 
oliekatastrofen) og videnskabelige mysterier (fx kogalskab). Der er artikler om snart sagt enhver tænkelig 
konspirationsteori - også en del som mange læsere næppe før har hørt om. Jeg har med interesse læst om de emner, 
jeg selv mener at vide mest om, og kan konstatere, at forfatterne kommer godt omkring emnerne, er velorienterede og 
opdaterede. De lægger vægt på den gode, velfortalte historie (hvor de vanvittige udsagn og påstande taler for sig selv) 
og afholder sig fra løftede pegefing re - både sobert og nuanceret. 

Brad Steiger and Sherry Hansen Steiger: Conspiracies and Secret 
Societies - The Complete Dossier, Second Edition, 578 sider, illustreret, 

US$ 24.95, Visible Ink Press 2012. Sælges både som printbog (ISBN 
978-1-57859-368-2) og i følgende digitale formater: ePub, Kindle og 
pdf. Kan også købes via Saxo.com . 


Ønsker man at dykke ned i færre konspirationsteorier (29 i alt) for til 
gengæld at få en lidt dybere indsigt i hvert tilfælde, er That's What They 
Want You to Think - Conspiracies Real, Possible, and Paranoid skrevet af 
Paul Simpson et rigtig godt bud. Bogen er disponeret i fem dele, hvor 
første del handler om snigmord, anden del om militære konspirationer 
(fx Pearl Harbor); tredje del om det ikke-jordiske (Roswell, Area 51, 
Rendlesham Forest og Bermudatrekanten). Fjerde del fokuserer på 
hemmelige organisationer, og bogen afsluttes med politiske 
konspirationer (fx Watergate). 

















Paul Simpson: That's What They Want You to Think - Conspiracies 
Real, Possible, and Paranoid, 304 sider, illustreret, US$21.99, 

Zenith Press 2012. Sælges ikke i printudgave, men alene som 
ePub (læses bl.a. med Adobe Digital Editions) og i Kindle-format . 

Kan også købes via Saxo.com . 

For både Conspiracies and Secret Societies - The Complete 
Dossier og That's What They Want You to Think - Conspiracies Real, 

Possible, and Paranoid gælder det, at de er velskrevne, redegør 
sobert for både ægte konspirationer, de kuriøse konspirationsteorier 
og så de helt paranoide - ligesom begge bøger har stikordsregister, 
gode referencer og læs mere-lister. 

Den daglige dosis 

Har du behov for at følge med i, hvad alverdens nyhedsmedier 
dagligt formidler af vanvittige historier? Så kan du ikke 
undvære Dgubtfulj News . Du bestemmer selv, om du vil have 
nyhederne, så snart de er lagt på sitet, eller om det passer dig 
bedre at få mailet dem samlet én gang dagligt. Du kan også 
downloade ugens bedste historier i en mp3-fil og høre dem. 

Doubtfull News er det nyeste link på ufo.dk's linkliste under emnet Mystiske beretninger generelt . Hvis du kender et 
godt site, som vi bør linke til, så send gerne en mail til Skandinavisk UFO Information - SUFOI . så vurderer vi, om sitet 
lever op til vores kvalitetskrav. 



Doubtful News 

Paranormal, pseudoscience and anomaloiis news 
Can you really believe this stujft? 

About Doubtful News Comment policy Contact 



Foliow ns! Weie we wrong about sotnet hin g? 


Fra SUFOI's Fotoafdeling 

v/Ole Henningsen 

4300 Holbæk 26. maj 2012 

I sin henvendelse til SUFOI skriver en 52-årig mand fra Holbæk bl.a.: 

5 ildkugler der er ensartede. I en ensartet formation, i hvad der synes en ellers lige og vandret retning. Iflg. mit 
kompas kommer de fra vest og forsvinder i nordlig retning. Kugler i den rødgule farve der er ved alm. bål i flammen. I 
højden oppe som et alm. fritids fly — det ser sådan ud. 

Forsøgte at tage fotos, men de blev ikke gode. 

Jeg ved ii 


Her ses et af de modtagne fotos i en lidt lysere To dage senere tog fotografen dette billede af 
udgave med 4 af de observerede „ildkugler" observationsområdet for at illustrere sin 
på himlen. iagttagelse af de fem „ildkugler" og deres 

placering på himlen.. 

Som nævnt er mine billeder dårlige.... 

Luftballoner ? — Det da muligt, hvis de var ude at natflyve uden andet lys end flammen ? .. Hvis det er balloner, blev 
der ikke åbnet for flammen for at holde højde. Der var ikke noget synligt lysere, der kunne indikere en ballon oven over 
lysene. Det var for mørkt til at en evt. mørkere skygge over lysene ville kunne ses. 
















Herover udsnitsforstørrelse af det originale Endnu kraftigere udsnitsforstørrelser, som th. er 
foto. forsøgt gjort skarpere i forsøg på at fremhæve 

yderligere detaljer. Lyset indeholder et markant 
lysere parti midt i aftegningen, der tolkes som 
bunden af en varmluftballon med et brændende 
materiale i bunden til opdrift. 


Konklusion 

Ud fra observationsbeskrivelsen, billedernes udseende og DMI's vejrdata er SUFOI's Fotoafdeling ikke i tvivl om, at der 
er tale om små varmluftballoner opsendt fra nærområdet. 


2800 Lyngby 17. maj 2012 

En 34-årig lærer har fra Lyngby observeret lys på himlen og nåede at optage en kort videosekvens af hændelsen. Han 
skriver: 

To klare lys bevægede sig hurtigt , ca. 30 sekunder, fra SSV mod E, hvor de blev tabt af syne. Kraftigere end 
rumstationen ISS og Venus, men ikke som de stærkeste Iridium flares. Farven var mere orange end en atm. satellit - 
omtrent som natrium-lamper. (Vinkel)hastigheden virkede også højere ed ISS, men jeg har ingen ide om den absolutte 
højde eller afstand. 



På dette screenshot fra den originale videosekvens ses et af de små lys på himlen inden 
det forsvinder bag et af de nærliggende huse. Th. ses udsnitsforstørrelser af videoen med 
ændrede lys- og kontrastforhold m.v. Tilsyneladende er der et lille område i aftegningen 
der er markant lysere. 






Konklusion 

Ud fra observationsbeskrivelsen, billedernes udseende og DMI's vejrdata er SUFOI's Fotoafdeling ikke i tvivl om, at der 
er tale om små varmluftballoner opsendt fra nærområdet. 

Efter at observatøren har modtaget en kopi af den 11 siders detaljerede rapport om sagen, som havner i SUFOI's 
Fotoafdelings arkiv, svarer han: 

Mange tak for det grundige svar. Det er uhyggeligt, så nemt det er at fejlvurdere afstande og hastigheder på himlen. 
Hypotesen om en lille varmluftsballon passer ganske godt med farven, som jeg husker den. 

Se mere om små varmluftballoner: http://www.sufoi.dk/info/balloner.php 

Tilladelse til ballonopsendelse? 

Lokalpolitiet i Nykøbing F. har fået en åbenbart ret usædvanlig henvendelse fra Flatø i Guldborgsund. Flatø udlejes til 
forskellige arrangementer, og i den forbindelse har lokalpolitiet modtaget en ansøgning om tilladelse til opsendelse af 
kinesiske rispapirslamper. 

I første omgang sagde politiet nej, men det blev senere til et ja til ansøgningen, beretter Lolland-Falsters Folketidende 
18. maj 2012. 

„>For det må man egentlig godt", siger Arne Holdensen fra lokalpolitiet, men der er et men, tilføjer han. Af hensynet til 
sikkerheden i luften må disse små varmluftballoner kun flyve 100 meter op. Og det kan jo være svært at overholde i 
vores blæsende klima. 

I øvrigt opfordrer han til, at man kontakter Statens Trafikstyrelse, inden man sender papirslamper med lys i op i luften. 

2800 Lyngby 30. maj 2012 

En medarbejder i et firma i Lyngby skriver: 

Den 30. maj så vi noget meget underligt fra vores kontorvindue som vender mod syd i Kgs. Lyngby. 
Det var som en mørk ballon, som var vendt på hovedet, og fløj imod skyernes retning. 

Dvs. at vinden blæste skyerne fra vest mod øst, og denne underlige mørke ballon fløj fra øst mod vest. 
Det så ud som om den var meget højt oppe, og jeg undrer mig over, om der var en vind over skyerne, der gik i modsat 
retning. Vi så denne omvendte ballon i ca. en halv time, før den forsvandt bag skyerne. 

Jeg havde desværre kun min iPhone, og billederne er taget ud gennem et vindue, så kvaliteten er ikke så god. 
Jeg har set jeres billeder af thailandske varmtluftballoner, men føler at denne må have været meget større. 
Evt. en vejrballon, men det var underligt at den fløj imod vinden. Kan I komme med en forklaring på hvad det kan 
være ? 












Øverst et af de modtagne originalbilleder med ændrede lys- og kontrastforhold i forsøg på at 
tydeliggøre det observerede objekt. 

Nederst (tv.) udsnitsforstørrelse af billedet og th. samme udsnit med endnu kraftigere 
ændrede lys- og kontrastforhold, der dog ikke viser yderligere detaljer eller giver ekstra 
oplysninger om det fotograferede. 


Billederne er iflg. de elektroniske exif-data taget kl. 09.32 om formiddagen, hvor vejrforholdene iflg. DMI og andre 
kilder viser vind fra hovedsagelig SSØ, hvilket er i overensstemmelse med, at der kan være tale om noget luftbåret, 
som f.eks. plastmateriale/pose hvirvlet op i luften af vinden. 

Ud fra de modtagne billeder alene er det dog ikke muligt at sige noget konkret om det observerede. 
Kan UFO-Mails læsere hjælpe? 


Venus-passager har til alle tider 

optaget sindene 



Onsdag morgen den 6. juni 2012 var det 
smukt vejr mange steder i Danmark. Venus 
stod klart aftegnet mod Solens overflade, der 
også viste spændende solpletter. UFO-Mail's 
Ole Henningsen nød det flotte syn fra 
Søllested på Lolland og var samtidig travlt 
optaget med kamera og kikkert. 

Fotos: Ole Henningsen 



På DMI's hjemmeside ses en lang række forskelligartede optagelser af den aktuelle Venus¬ 
passage: Jrtt£iZZM^idjiiLdk/djiil/yenuspassagen_i_bil]eder 

Den måske mest spektakulære optagelse af Venus-passagen viser samtidig Hubble-rumteleskopet passere Solen. 
Denne fantastiske optagelse er naturligvis taget af den franske ekspert på området, astrofotografen Theirry Legault, i 
det nordlige Australien. Se billedet på han hjemmeside: http://leqault.oerso.sfr.fr/venus hst transit.html 
I nedenstående uddrag af Ove von Spaeths bog Historiske mysterier fra himmelrummet er forfatteren dykket ned i de 
seneste par hundrede års optegnelser. 


















Gådefuldt himmelobjekt - og 
dramatiske målinger 

For at Danmark kunne deltage i et stort internationalt astronomiprojekt 
i 1769, måtte dødsstraffen midlertidigt sættes ud af kraft for den 
katolske astronom Maximilian Hell, hvis omfattende planettabeller både 
astronomer og astrologer nød godt af i 1700- og 1800-tallet. Nu kan 
tabellerne også studeres på Astrologisk Museum i København. 

Videnskabelige jesuitters 



Ove von Spaeth ved et besøg i 
Rundetårns Observatorium 


stjernekundskaber 

Den østrig-ungarske jesuitermunk Maximilian Hell (1720-1792) var leder af det 
kejserlige astronomiske observatorium i Wien, da det blev oprettet i 1754, og hans 
med tiden vigtigste arbejde var hans forudberegninger af daglige planetpositioner, de 
såkaldte efemerider, der udkom som en fast årlig publikation. Deres 
titel: „Ephemerides astronomicae ad meridianum Vindobonensem" , („Vindobonensem" 
er latin for Wien, og Hell's navn er et tysk ord for „lys"). Første bind omhandlede året 
1757 og fortsattes i en serie, der blev værdsat i mange lande. 

Jesuiterordenen, oprindeligt frygtet for forfølgelse af kritikere, blev senere kendt for at 
lægge vægt på videnskabelig uddannelse og forskning. Jeg har selv haft fornøjelsen at 
have korrespondance fra chefen for Vatikanets observatorier, jesuiten George Coyne 
S.J., der i øvrigt - med sin „ikke-fundamentalistiske" holdning - erklærede i et 
presseinterview i det italienske dagblad Corriere della Sera, mandag 7. januar 2002, 
(sez. Cultura, p.l), at„... universet er simpelthen for stort til, at vi skulle være de 
eneste 


Tycho Brahes astronomiske pionerarbejde i 1500-tallet blev grundlaget i moderne 
videnskab; det påbegyndtes, da han som astrolog var utilfreds med de dårlige planet- og stjernetabeller. 
Mange astrologer anvendte disse efemerider, men Oplysningstidens fornyede astronomiske videnskab udvidede nu 
vores viden med utallige og mere præcise tekniske informationer. 

Eksempelvis havde astronomer dengang forudberegnet, at en sjælden passage af planeten Venus hen over solskiven 
ville finde sted 3. juni 1769. Når passagen blev præcist opmålt fra forskellige steder på Jordkloden, ville man indhente 
nogle aldrig tidligere opnåelige, uhyre vigtige data om Jorden, Solen, Venus og indbyrdes relationer i himmelrummet. 
Det blev en prestigesag for europæiske lande at støtte den videnskab, så den engelske konge sendte den berømte 
kaptajn James Cook til Tahiti med samme formål, og andre overhoveder lod foretage observationer fra Mexico og andre 
steder. I Danmark havde man i 1761-1767 udsendt Carsten Niebuhrs berømmelige videnskabelige ekspedition til 
Mellemøsten, og den nye konge, Christian VII af Danmark og Norge, anmodede ved et nyt videnskabelig projekt i 1767 
ambassadøren i Wien om at få jesuiterpater Maximilian Hells assistance til at måle Venus-passagen. Det skulle 
foretages nord for polarcirklen, oppe ved Norges mest nordlige ø, Vardø (og her indkvarteret hos en dansk garnison) ud 
for den norske Finnmark. Her ville midnatssolen give ekstra lang observationstid i det hele taget. 

Astronomisk opmåling uden dødsstraf 

For at pater Hell overhovedet kunne arbejde, måtte kong Christian VII midlertidigt sætte en 
særlig lov ud af funktion, idet bestemmelser efter reformationen var forstærket af danske 
love af 1683 (inkl. dansk-norske Bergordinansen), der anviste dødsstraf for „munke, jesuitter 
og andre katolske papistiske præster", som blev påtruffet at virke i landet. Det har nok ikke 
gjort det lettere, at Hell og hans assisterende jesuiterkollega mente sig nødt til at oprette et 
lille kapel, dér hvor de skulle have deres arbejde i længere tid. 

Efter observation af Venus-passagen og dertil flere måneder ekstra med andet videnskabeligt 
arbejde (bl.a. om nordlys, foruden sammenlignende sprogforskning af samisk og ungarnsk) 
forlod Maximilian Hell den norske ø og blev indvalgt som medlem af Det Kongelige Danske 
Videnskabernes Selskab, som tillige i 1770 betalte og publicerede hans observationer af 
Venus-passagen. Dele af hans optegnelser blev også publiceret i hans efemeride for 1771, på 
siderne 90-96. 

Pater Hells optegnelser muliggjorde beregning af den såkaldte solparallakse, så at afstanden 
fra Jorden til Solen kunne bestemmes, hhv. 8°8' og 149.500.000 km (forbløffende nøjagtigt, 
idet nutidig måling viser 8°79 , 15" og 149.450.000 km). Hans studier til anden side samt 
trykning af afhandlingen i København forsinkede udsendelsen, og derpå blev hans resultater 
anklaget, især af jesuitternes fjender. Astronomen Littrow påstod optegnelserne var skrevet 
med to farver blæk og derved afsløret som forfalskede. Littrow viste sig at være farveblind. I 
1883 blev Hell helt rehabiliteret afalle tiders store astronomi-matematiker, Simon Newcomb. 

Ved observationer af senere Venus-passager - de transitter viser sig parvis med 8 år 
imellem, og deres optræden gentages først efter 125 år - deltog efterhånden en hel del 
nationer, hvoraf nogle udsendte ekspeditioner til flere forskellige destinationer, for at fortage 
astronomiske målinger. Flere videnskabelige jesuitter deltog fortsat, og ved søgående 
ekspeditioner assisterede ofte de navigationstrænede søofficerer, som det også skete, da 
Venus-passagen i 1874 observeredes bl.a. fra Kerguelen Island i det Indiske Ocean, hvortil 
man havde udsendt den engelske jesuit pater Perry, S.J., leder af Manchester's Stonyhurst Observatory. 

Rige stjernevidenskabelige afhandlinger 

Maximilian Hells efemerider er ekstra detaljerede og ofte med mange flere oplysninger end i 
dem, vi kender i nutidens efemerider, og de nåede ofte op på pænt over 200 sider. Der var 
for hver måned hele 14 tabelspalter med daglige data for Solen og ligeledes 14 for Månen. 
Langt mere end nødvendigt for astrologi, men gav alle brugere en ekstra sikkerhed for 
nøjagtighed. Desuden var der mindre efemerider for de øvrige „klassiske" planeter. Der var 
også tabeller for fine afvigelser (perturbationer og abarrationer). 

Der blev snart også indføjet efemerider for Jupiters fire største satelliter/måner, som ude på 
havet kunne bruges til tidsbestemmelse ved navigation. Da Uranus blev opdaget, indføjedes 
kort efter en lille efemeride for denne planet. Ligeledes indføjedes tabeller, da de første og 
største astroider, Ceres og Juno, blev opdaget. 

Efterhånden inkluderedes der i efemeriderne flere videnskabelige artikler - hvilke, som alt i 
efemeriderne, er skrevet på det dengang internationale sprog latin. Mange artikler var 
skrevet af andre store videnskabsfolk (bl.a. astronomerne Tobias Mayer, danskeren Thomas 
Bugge og den franske César-Frangois Cassini), om eksempelvis formørkelser, kikkerter, 
meteorologi og regnbuer. 

Desuden var der tilføjet mængder af oplysninger om kometer, månebjerge, astronomiske 
diagrammer gengivet i kobberstik, oversigter med længde- og breddegrader for europæiske 
observatorier m.v. I det hele, et gedigent stykke videnskabshistorie. 

Det blev oprettet med den danske konges specielle tilladelse i 1769 for den østrig-ungarnske 
astronom og jesuiterpater, Maximilian Hell. Selve observatoriet er bygningen til venstre. 

T.h.: Vardø i det nordligste Norge, øverst til højre på kortet, ovenfor Kirkenæs. 

Tycho Brahe havde oprindeligt oprettet sit eget bogtrykkeri ved sine observatorier ude på øen Hven, og han 
mangfoldiggjorde her sine videnskabelige nyheder og breve og sendte dem rundt til kolleger i Europa. Efterhånden 
indlemmedes generelt videnskabelige artikler i efemerider og planetkalendere, sådan som det ses hos Hell og i andres 
udgivelser. 

Men i løbet af 1800-tallet blev denne form ændret, og artiklerne udsendtes ofte selvstændigt af videnskabelige kredse. 
Det er i princippet en del af udviklingen til de forskellige senere videnskabelige tidskrifter og journaler. Efemerider 
udkom derefter i mere ren form, som det eksempelvis kendes ved den store og stadigt eksisterende „Nautical 
Almanac", der netop stammer fra slutningen af 1700-tallet, og bruges til at finde positionen/placeringen af skibe og 
senere også fly ved astronomisk navigation. Observation af Venus-passagen i 1761 var det første internationale 
videnskabssamarbejde, men det blev udført for uerfarent og unøjagtigt. Men de internationale observationer i 1769, 
hvor Hell deltog, var dets første succesrige virke. 

Et særligt mysterium dukker op 

Den italiensk-franske astronom og astrolog, der blev leder af Paris Observatorium, Giovanni Cassini, opdagede i 1672 
et ukendt objekt i bane omkring planeten Venus, og han anså det for en måne til denne ellers måneløse planet. Mange 
var ivrigt optaget af mysteriet, bl.a. astronomer som Uranus' engelske opdager William Herschel, franske Lagrange og 
danske Christian Horrebow, samt matematikeren Bonnet, og filosofferne Kant, Voltaire og Friederich II af Prøjsen. Men 
bestemt ikke alle astronomer kunne se objektet - endnu et mysterium. 






































I tillægget i Hells efemeride for 1765, på siderne 
211-215, omtaler Dr. Jacobi Cassini, fra den 
berømte astronom-familie ved Paris 
Observatoriet, at det uforklarlige objekt også igen 
var observeret ved en Venus-passage, 6. juni 
1761. Og i sin efemeride for 1766 har pater Hell 
selv publiceret en fyldig 91-sider lang artikel „De 
Satellite Veneris" om fænomenet, som han 
konkluderer kunne være optisk illusion. Objektet 
var både før og senere blevet observeret mange 
gange - således også sent, i 1884, af en belgisk 
astronom og her navngivet med det egyptiske 
gudindenavn Neith, og der blev tilmed beregnet 
og udgivet dens efemerider. 

Amerikaneren Edward Emerson Barnard, kendt for 
at have opdaget Jupiters måne Amalthea og en 
sidenhen berømt stjerne, nu navngivet Barnard's 
star, men tillige opdagede han den 13. august 
1892 et objekt (ikke en stjerne) af 7. 
størrelsesorden (magnitude) tæt ved planeten 
Venus. Var det en Venus-måne eller løsgående 
astroide? Et rumskib eller hvad? 

Vi ved stadig ikke den sande natur af, hvad han 
sål Således, i hele 37 perioder gennem 220 år er 
dette stadig i dag så mystiske objekt blevet 
registreret af en hel række af virkeligt erfarne astronomiske observatører, som dog næppe allesammen kan være offer 
for illusion. 

Ingen standard-tid - kun lokale tidszoner 

Flere eksemplarer i Universitetsbibliotekets beholdning af Hell-efemerider mangler i rækken, som således kun omfatter 
årene 1756-1768, 1771, 1775-1781, 1797-1806. Danmarks første Universitetsbibliotek havde til huse på Trinitatis 
kirkes enorme loft, og da englænderne ved verdens første terrorbombning bombarderede København i 1807, brød 
biblioteket i brand. Dog mange bøger blev reddet ved at blive kastet ind gennem en luge i den store hule midtersøjle i 
kirkens tårn, som er selve Rundetårn. Men et større antal af efemeriderne blev ikke reddet. 

Alle gamle efemerider i Europa kendte ikke international standardtid, først senere fik vi Greenwich Meantime fra (1847 
og) 1884, og Universal Time fra 1972. Klokkeslet var i de europæiske observatoriers publikationer baseret på lokal tid 
for hhv. Berlin, Paris, London etc. 

Da selve stjerneobservatoriet oppe i Rundetårn i 1861 skulle flyttes en halv kilometer ud til Østervold i København, 
sørgede man for, at dette steds nye observatorium, dvs. dets kikkertfundament, blev placeret med super nøjagtighed 
på præcis samme breddegrad som Rundetårns kikkert, så dette danske observatoriums tidligere publicerede tabeller 
o.lign. i mange tilfælde stadig kunne fungere som før. 

Efter Tycho Brahe og Ole Rømer fortsattes Danmarks gode status inden for astronomi og andre videnskaber. Den 
dansk-tyske astronomiprofessor H.C. Schumacher (1780-1850), der i 1816 grundlagde Danmarks Geodætiske Institut, 
udgav i Altona ved den daværende grænse til Tyskland, i 1821 det internationale astronomiske tidsskrift, der nu 
verdens ældste: „Astronomische Nachrichten". William Herschels søn, den engelske astronom John Herschel skrev i 
1840 et brev til den danske kong Christian 8., at det er„... one of the most remarkable and influential astronomical 
works which ever appeared... it made your Majesty's city of Altona the astronomical centre of the civilized world 
Da den prøjsiske kansler Bismach i 1864-krigen indtvang det sydlige Danmark i Tyskland, fik tidsskriftet tysk ledelse. 
Da det altid havde formidlet de nyeste astronomiske fund til hele verden, havde den del af virksomheden udviklet sig til 
et centralregister for opdagelserne. Da Tyskland tabte 1. verdenskrig, flyttedes på foranledning af International 
Astronomical Union (IAU, oprettet i 1919) selve det register tilbage til Danmark, hvorefter Københavns Observatorium 
husede dette „Bureau Central des Télégrammes Astronomiques" frem til 1965. International information om kometer og 
objekter sker nu fra Harvard Smithsonian Center for Astrophysics, Cambridge, Massachusetts. (Her blev dette 
internationale netværk i mange år ledet af astronom Brian G. Marsden, der fik mange modstandere også blandt 
astrologer, da han var en hovedaktør ved omdefineringen planeten Pluto til en „dværgplanet"). 

Det historiske materiale nu på Astrologisk Museum 

Efter de første årgange af Hells efemerider blev der endog indsat særlige tabeller med grundlæggende planetdata 
(perioder, gennemsnitsfart, etc.) for hvert eneste århundrede baglæns op til 300 år før Kristi fødsel, så at historikere og 
astrologer kunne tjekke tidligere begivenheder af astronomisk og historisk art. 

I starten af 1970erne, i „de gode tider" før det store nationale bogtyveri i Det Kgl. Bibliotek, fik jeg forståelse hos 
Universitetsbibliotekets daværende leder, Urhskov, og lov til at hjemlåne hele deres beholdning af Hells efemerider, så 
jeg kunne kopiere dem på min kopimaskine. 

Denne historiske række, ca. 30 bevarede bind, om end i kopi, har jeg nu sammen med en samling af andre historiske 
astrologiske værker doneret til verdens første „deciderede" astrologimuseum, etableret 1999 i København af de to 
redaktører og astrologer Karl Aage Jensen og Claus Houlberg. I USA oprettedes fra 1994 hos Cleveland Museum of 
Natural History blot en mindre sidegren kaldet Astrology Museum. I København skulle den kulturhistoriske serie blive 
mere kendt og tilgængelig ved udover hos Universitetet nu også at findes på det relevante museum for fremtiden. 

Hvad Venus-passagerne angår, kom de igen i fokus for verdens opmærksomhed i 2004 og 2012, hvor avanceret teknik 
gav større fremskridt og større præcision på mange flere felter. 

T.v.: En astronomisk begivenhed hver gang planeten Venus har 
transit over solskiven. 

T.h.: Astronomen pater Maximilian Hell, var født 1720, og hans 
videnskabelige værk om præcisionsmålingen af Venus-passagen 
udført i Finnmarken, udkom i 1770. 

Hell vises iført samisk klædedragt på mindefrimærke på 250- 
årsdagen for hans fødsel, udgivet i 1970 af Tjekkoslovakiet i hvis 
ungarske område, han var født. 

Afsnittet Gådefuldt himmelobjekt - og dramatiske målinger, er fra 
bogen: Historiske mysterier fra himmelrummet af Ove von Spaeth 
og gengivet med venlig tilladelse fra forfatteren. 

Bogen kan downloades fra sit hjemsted på 
siden: http://www.moses-eqypt.net/zenith-files da/e- 
boqer qruppel da.asp 

Bogens 5 dele omfatter: 

1: Gådefuldt himmelobjekt - og dramatiske målinger. 

2: Rejsen til Månen. 

3: Ideer om mystiske fremmede på Manen. 

4: Budskabet fra Mars. 

5: Kometer - ofte anset for varsler. 

Løst og facts 

Af Ole Henningsen 

TV-udsendelsen UFO Europe 

Et britisk filmhold har de seneste uger været rundt i Europa for at lave optagelser til en tv-udsendelse om europæiske 
ufo-hændelser. 

Arbejdstitlen er UFO Europe og vil præsentere udvalgte ufo-oplevelser i form af interviews med observatører, 
rekonstruktioner af hændelserne, interviews med involverede ufo-efterforskere m.v. 
Foreløbig har filmholdet lavet optagelser i Frankrig, Belgien, Sverige og Norge. 
I Danmark var holdet på besøg 30. og 31. maj samt 1. juni, hvor optagelserne med bl.a. observatører foregik 
forskellige steder i Jylland og i København. 

Filmholdet fra Pioneer Productions i London bestod af producer Kasia Uscinska, fotografen Paul Lang og researcher 



Daglig leder af Forsvarets Bibliotek, Simon K. B. Papousek, fremviser nogle af bibliotekets 
klenodier for Philippa Gould (tv.) og Kasia Uscinska. 

Foto: Ole Henningsen 

I København var Forsvarets Bibliotek utroligt imødekommende for filmholdet og stillede beredvilligt lokaler til rådighed 
for optagelserne, der fandt sted over 4-5 timer den 31. maj. 








Producer Kasia Uscinska (th.), fotografen Paul Lang og researcher Philippa Gould forbereder optagelserne i et af 

Forsvarets Biblioteks lokaler 31. maj 2012. 



Fotografen Paul Lang, producer Kasia Uscinska og SUFOI's Ole Henningsen - klar til optagelse. 


Foto: Ole Henningsen 

I Danmark var holdet bl.a. fokuseret på den berømte ufo-observation 13. august 1970, hvor politibetjenten Evald 
Hansen Maarup havde sin ufo-oplevelse, hvor han i nærheden af Haderslev oplevede et skarpt lys ned over 
patruljevognen samtidig med at strømmen forsvandt fra bilen - en observation, som Flyvevåbnet af forskellige årsager 
var involveret i. 

Flere andre ufo-tildragelser blev taget op ved filmholdets interviews med observatører og optagelser rundt om i 
Danmark, herunder også de såkaldte spøgelsesraketter observeret i 1946 over hele Skandinavien og observationer 
under den store NATO-øvelse Operation Main Brace i september 1952. 


Britisk udsendelse 

Pioneer Productions står ligeledes bag National Geographic-udsendelsen, der beskæftiger sig med britiske ufo-arkiver 
og ufo-tildragelser, og kan ses på denne adresse: http://voutu.be/oL5kAX0CnSI 

Produktionen af den nye tv-udsendelse med europæiske ufo-oplevelser er endnu ikke tilendebragt og derfor heller ikke 
programsat. 

UFO-Mail læsere vil blive holdt orienteret om det videre forløb. 























Går man på Forsvarets Bibliotek for at finde ufo-relaterede bøger, så står der almindeligvis 
kun to ældre bøger fremme i udlånet (tv.)- Søger man i bibliotekets database finder man dog 
omkring 30 titler, som kan hentes frem fra magasinet (th.)- 

Fotos: Ole Henningsen 

Forsvarets Bibliotek er et forskningsbibliotek under Forsvarsakademiet. Biblioteket har til huse på Kastellet i København 
og servicerer Forsvarsakademiet og forsvarets officersskoler, men er også åbent for civile lånere. Bibliotekets samling 
omfatter ca. 100.000 fysiske enheder, der alle er søgbare via bibliotekets hjemmeside. 

Forsvarets Bibliotek stiller 37 databaser og elektroniske opslagsværker med i alt over 5000 elektroniske tidsskrifter til 
rådighed for bibliotekets lånere via et onlinekatalog, der er tilgængeligt 24 timer i døgnet. 

Du kan blive oprettet som låner via bibliotekets hjemmeside: http://forsvaret.dk/FAK/bibliotek/Paqes/default.aspx 

Forsvarets Bibliotek 

The Danish Defence Library 



Sommerlæsning på videnskab.dk 

I et blogindlæg på videnskab.dk dykker astrokulturblogger Thore Bjørnvig ned og nørder med detaljerne i et 
spændende loppemarkedsfund, nemlig magasinet »Månedens Science Fiction« fra 1977, hvor annoncerne vidner om 
grænser mellem fantasi og virkelighedens ufoer: 

http://videnskab.dk/videnskabdk/i-kodet-pa-wordfeud-snvdere-oq-ufo-elskere Thore Bjørnvig har også skrevet dette 
blogindlæg: http://videnskab.dk/bloq/det-vdre-rums-reliqion 

Tunguska - 104 år siden - løsning på vej? 

En enorm eksplosion fandt sted den 30. juni 1908 i Tunguska-regionen i Sibirien og forårsagede ødelæggelse af over 
2.000 km 2 af taigaen. Tryk- og seismiske bølger blev registreret så langt som 1.000 km væk, og der optrådte 
usædvanligt lyse nætter i det nordlige Europa og Centralasien og andre usædvanlige fænomener. Denne Tunguska 
hændelse har sandsynligvis forbindelse med et kosmisk legemes sammenstød med Jorden, hvilket bevirkede en kraftig 
eksplosion 5-10 km overjordens overflade med frigivelse af 10-15 Mton energi. 

Fragmenter af det kosmiske legeme (en komet eller en asteroide) er aldrig blevet fundet, og dets natur er derfor til 
stadig debat. 

Magnetic and seismic reflection study of Lake Cheko, a possible impact crater for 
the 1908 Tunguska Event 


Key Points 

• This paper contnbutes to solving a problem lasting for almost one century 

• Lake Cheko is an impact crater for the Tunguska Event 

• The impactor is buried below 10 m of sediments at the lake center 

En række italienske forskere har i årevis foretaget ekspeditioner til 
eksplosionsområdet og foretaget mangeartede målinger. 

Forskerne har for kort tid siden fået optaget en artikel i GEOCHEMISTRY 
GEOPHYSICS GEOSYSTEMS, VOL. 13, Q05008, 12 PP., 2012. 

Forskerne fra Bologna hævder at have opdaget en sten¬ 
fragment i søen, der kunne være en rest af meteoritten, 
der måske forårsagede eksplosionen. Seismisk 
refleksion og magnetiske data viser iflg. forskerne noget 
ukendt, tæt ved søen centrum, omkring 10 meter under 
søbunden, og de „afvigende resultater" kan efter deres 
opfattelse være i overensstemmelse med 
tilstedeværelsen af et begravet stenobjekt og kan støtte 
deres opfattelse af Lake Cheko som et nedslagskrater 
fra Tunguska-hændelsen. 

For en gangs skyld lader det til, at der skulle være en 
rimelig mulighed for at kunne be- eller afkræfte denne 
teori: Ved en koordineret indsats burde det være 
overkommeligt at bringe boreudstyr ud til området for 
at optage en materialeprøve, der kan vise, om der 
skulle være tale om en meteorit. I så fald ville det være 
det første omfangsrige videnskabelige 
forskningsmateriale fra 1908-hændelsen, der er fundet i 
området og som så kan kaste et velkomment lys over 
mysteriet. 

Læs mere om den nye videnskabelige artikel: 

http://www.dailvmail.co.uk/sciencetech/article- 

2145769/Have-scientists-finallv-meteorite-set-1908- 



I en nye videnskabelig artikel offentliggør forskerne deres 
resultater af magnetiske og seismiske undersøgelser af en 
lille sø, Lake Cheko, der ligger ca. 8 km NV for 
eksplosionens epicenter. Forskerne fra universitetet i 
Bologna mener at søen kan være et nedslagskrater 
forårsaget af et fragment af Tunguska-legemet. 


Tunquska-explosion.html 

http://www.aqu.orq/pubs/crossref/2012/2012GC004054.shtml 








Husk at reservere i god tid 



American Museum of Natural History reklamerede i 1950 for sin nye 
rumudstilling ved at bede besøgende forestille sig selv som turist i 
rummet. 

Snart modtog museet anmodninger om reservationer fra hele verden, og 
man lovede derfor at videregive sin reservationsliste til den institution, 
der kom til at stå for den første rumrejse. 
Ovenfor ses en af Hayden Planetariums bekræftelser på 
pladsreservation ved de første interplanetariske rumrejser. 
Reservationerne - mange af dem fra børn - viser helt tydeligt den store 
interesse for de nye rejsemål, her anført som Månen, Venus, Mars, 
Jupiter og Saturn med anført rejsetid og 
afstand. http://www.wired.com/wiredscience/2012/Q6/ticket-to- 
space/ 


Læs ufo-beretninger på www.ufo.dk 

Seneste indberetninger til SUFOI om ufo-oplevelser kan ses på www.ufo.dk under Observationer. 

- og vælg en bog 

Foreningen Skandinavisk UFO Information drives af frivillig og ulønnet arbejdskraft. Vores primære opgave er at give 
offentligheden seriøs information om ufomyten gennem ufo.dk og sekundært at registrere observationer af usædvanlige 
himmelfænomener. Du kan læse om SUFOI's formål og vision her . 

Du kan med et økonomisk bidrag på kr. 250 - og naturligvis gerne mere - gøre det muligt for os fortsat at drive ufo.dk 
og foretage undersøgelser af ufooplevelser. 

Vi håber, at rigtig mange vil fortsætte med at bakke op om vores arbejde ved at blive medlem af støttekredsen. 

Betaling kan foretages på girokonto 9 11 77 25 eller via netbank til konto 3113-9117725. Brug venligst kortkode 01 og 
anfør navn, adresse og bestillingsnummeret (fx B-075) på den ønskede, gratis titel. 

Som medlem af SUFOI's Støttekreds har du ingen forpligtelser over for foreningen. Støttebeløbet gælder for et år. 


UFO-Mail udgives af Skandinavisk UFO Information. 

© SUFOI 2012. Nyhedsmedierne kan, i henhold til ophavsretsloven og med tydelig kildeangivelse, bringe citater fra 
signerede artikler. Artikler må kun bringes i deres hele udstrækning efter skriftlig aftale med Skandinavisk UFO 
Information - SUFOI . Print og fotokopier af indhold fra UFO-Mail er belagt med Copydan-vederlag. 







































